[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 14.3.2008

KOM(2008) 152 endelig

Forslag til

EUROPA-PARLAMENTETS OG RÅDETS AFGØRELSE

om ændring af den interinstitutionelle aftale af 17. maj 2006 om budgetdisciplin og forsvarlig økonomisk forvaltning for så vidt angår justering af den flerårige finansielle ramme Forelagt af Kommissionen for Europa-Parlamentet og Rådet i henhold til punkt 48 i den interinstitutionelle aftale af 17. maj 2006

BEGRUNDELSE

Ifølge punkt 18 og 48 i den interinstitutionelle aftale af 17. maj 2006 skal Kommissionen forelægge budgetmyndighedens to parter forslag til de justeringer af den finansielle ramme, den skønner nødvendige under hensyntagen til budgetgennemførelsen.

Denne procedure omfatter følgende:

- en tilpasning af de samlede betalingsbevillinger under hensyntagen til behovene for at sikre en ordnet udvikling i forhold til forpligtelsesbevillingerne (punkt 18)

- hvis nye regler for eller programmer vedrørende strukturfondene, Samhørighedsfonden, udvikling af landdistrikterne og Den Europæiske Fiskerifond vedtages efter 1. januar 2007, har budgetmyndighedens to parter forpligtet sig til at tillade en overførsel til efterfølgende år, ud over de tilsvarende udgiftslofter, af bevillinger, der ikke blev udnyttet i 2007 (punkt 48).

Kommissionens gennemgang af budgetgennemførelsen i 2007 ud fra disse to synsvinkler får den til at forelægge budgetmyndigheden dette forslag til justering af den finansielle ramme i henhold til punkt 48. Dette forslag om at tage hensyn til budgetgennemførelsen anvendes på udgiftslofterne i løbende priser.

Desuden fastsættes det i punkt 16 i den interinstitutionelle aftale, at Kommissionen hvert år forud for budgetproceduren for regnskabsåret n+1 skal foretage en teknisk justering af den finansielle ramme på grundlag af udviklingen i EU's bruttonationalindkomst (BNI) og i priserne og meddele budgetmyndighedens to parter resultaterne. Med hensyn til priserne fastlægges udgiftslofterne i løbende priser ved brug af den faste deflator på 2 %, som er omhandlet i punkt 16 i den interinstitutionelle aftale. Med hensyn til udviklingen i BNI omfatter dette forslag de senest foreliggende økonomiske prognoser.

1. TILPASNING AF STRUKTURFONDENE, SAMHØRIGHEDSFONDEN, UDVIKLING AF LANDDISTRIKTERNE OG DEN EUROPÆISKE FISKERIFOND PÅ GRUNDLAG AF FORHOLDENE OMKRING DERES GENNEMFØRELSE (PUNKT 48)

I punkt 48 i den interinstitutionelle aftale fastsættes det, at hvis nye regler for eller programmer vedrørende strukturfondene, Samhørighedsfonden, udvikling af landdistrikterne og Den Europæiske Fiskerifond vedtages efter 1. januar 2007, forpligter budgetmyndighedens to parter sig til efter forslag fra Kommissionen at tillade en overførsel til efterfølgende år, ud over de tilsvarende udgiftslofter, af bevillinger, der ikke blev udnyttet i 2007.

1.1. Anvendelsesområdet for punkt 48 i den interinstitutionelle aftale

I den interinstitutionelle aftale fastsættes det princip, at overførslen er begrænset til de uudnyttede bevillinger for det første år af den finansielle ramme.

Overførslen finder anvendelse på programmer, der finansieres af strukturfondene (Den Europæiske Fond for Regionaludvikling og Den Europæiske Socialfond) og Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Fiskerifond. Den finder også anvendelse på Den Europæiske Fond for Regionaludviklings bidrag til de grænseoverskridende programmer og programmerne vedrørende havområder under det europæiske naboskabs- og partnerskabsinstrument (ENPI) og på de grænseoverskridende programmer under instrumentet vedrørende førtiltrædelsesbistand (IPA). Sidstnævnte er fortsat underlagt reglerne for strukturfondene, og de pågældende beløb skal igen stilles til rådighed for medlemsstaterne, hvis der er opstået forsinkelser i fremlæggelsen af de respektive programmer[1].

1.2. Foreslået overførsel af forpligtelsesbevillinger fra 2007 til kommende år (tabel 1)

Forpligtelsesbevillinger til et samlet beløb af 2 034 mio. EUR bortfaldt i 2007, hvilket vil sige, at de ikke blev udnyttet i 2007 og ikke blev fremført til 2008. Dette svarer til rammebeløbene for 2007 vedrørende 45 operationelle programmer, som ikke kunne vedtages i 2007, hovedsagelig på grund af forsinkelser i forelæggelsen for Kommissionen. Tabellen viser, hvordan de forsinkede programmer fordeler sig på de forskellige fonde.

[pic]

Der er tydeligvis sket et stort fald i forsinkelserne i den oprindelige programmering for perioden 2007-2013 sammenlignet med perioden 2000-2006. Som det fremgår af den sammenlignende tabel nedenfor, er det beløb, der skal omlægges til senere år, reduceret fra 20 % til 3 %.

[pic]

72 % af den nødvendige omlægning skyldes forsinkelser i programmerne for udvikling af landdistrikterne. Sammenholdt med samhørighedsprogrammerne er der flere aspekter, som har vanskeliggjort godkendelsesproceduren for programmeringen af udviklingen af landdistrikter. For det første kræver programmeringen af udviklingen af landdistrikterne, at der tages stilling til, hvilke udviklingsforanstaltninger der skal gennemføres, med krav om ret detaljerede oplysninger, f.eks. om miljø. For det andet skal de enkelte programmer forelægges til godkendelse i Udvalget for Udvikling af Landdistrikterne, inden de godkendes af Kommissionen. For det tredje blev et stort antal programmer først forelagt Kommissionen i andet halvår af 2007, hvilket muligvis i et vist omfang skyldes usikkerhed om, hvordan forhandlingerne om den frivillige graduering i første halvår af 2007 ville ende. Endelig er der en række andre faktorer, f.eks. institutionelle krav i medlemsstaterne og manglende programmeringserfaring, som også kan have haft betydning for den sene fremlæggelse af programforslagene og/eller forsinkelserne i forbindelse med de uddybende forklaringer, som Kommissionen har bedt om.

Forsinkelserne i EFRU-programmeringen skyldtes hovedsagelig, at de pågældende programmer blev fremlagt på et sent tidspunkt. I nogle tilfælde krævede deres indhold yderligere forhandlinger for at forbedre overensstemmelsen med Fællesskabets mål. Det er gået langsomt fremad med forhandlingerne om de fire forsinkede IPA-programmer, da forhandlinger, der omfatter flere lande, hvoraf nogle er tredjelande, uundgåeligt er mere komplicerede. Der har været tilsvarende vanskeligheder i forbindelse med ENPI-programmerne, hvoraf kun Østersøprogrammet blev fremlagt og vedtaget i 2007.

Endelig blev mange EFF-programmer fremlagt ret sent (f.eks. i december 2007), hvilket gjorde det umuligt at få programmerne vedtaget i 2007.

Tabel 1a i bilaget giver et samlet overblik af underudnyttelsen i 2007 opdelt på de enkelte mål og fonde. De uudnyttede bevillinger beløb sig i alt til 3 525 mio. EUR. Heraf blev 1 491 mio. EUR fremført til 2008, da de indledende faser af forpligtelsesproceduren allerede var afsluttet ved udgangen af 2007. Der var så 2 034 mio. EUR tilbage, som det hermed foreslås at overføre til senere år i programmeringsperioden i henhold til punkt 48 i den interinstitutionelle aftale.

Nedenstående tabel viser den foreslåede omlægning for udgiftsområde 1b og udgiftsområde 2[2].

[pic]

Der er en vis koncentration af midlerne i begyndelsen af perioden, men beløbene er små i forhold til størrelsen af de årlige rammebeløb.

Derudover giver tabel 1b oplysninger om fordelingen af den foreslåede overførsel på de forskellige fonde og anvendelsen for hvert enkelt år.

1.3. De foreslåede overførslers indvirkning på størrelsen af de tilsvarende betalingsbevillinger

Omlægningen under udgiftsområde 1b har ingen væsentlig indvirkning på den forventede betalingsprofil i den pågældende periode. Med hensyn til regionaludviklingsprogrammerne (udgiftsområde 2) øger omlægningen de forventede betalinger i 2008 med 1 014 mio. EUR, et beløb, som oprindelig var afsat til 2007. Der vil kun være en marginal indvirkning for årene 2009-2013.

I betragtning af, at der på budgettet for 2008 er en tilstrækkelig margen under loftet i den finansielle ramme, mener Kommissionen ikke, at det er nødvendigt at foreslå en justering af lofterne for betalingsbevillinger for 2008 som følge af den foreslåede omlægning i henhold til punkt 48 i den interinstitutionelle aftale.

2. FASTHOLDELSE AF EN ORDNET UDVIKLING MELLEM BETALINGSBEVILLINGERNE OG FORPLIGTELSESBEVILLINGERNE (PUNKT 18)

Et af formålene med den finansielle ramme er at sikre en ordnet udvikling mellem forpligtelser og betalinger. Dette forhold blev fastlagt for hele den finansielle rammes varighed på grundlag af en række hypoteser, som blev forelagt for budgetmyndighedens to parter i maj 2005. Det årlige loft for betalingsbevillingerne i den finansielle ramme for 2007-2013 var baseret på denne metode. Kommissionen skal i henhold til punkt 19 i den interinstitutionelle aftale tage disse hypoteser op til fornyet overvejelse i 2010.

Punkt 18 i den interinstitutionelle aftale pålægger Kommissionen at sammenligne det samlede loft for betalingsbevillingerne, som blev fastlagt, da den finansielle ramme blev udarbejdet, med budgetgennemførelsen for 2007 og budgettet for 2008 og at foretage de justeringer, som er nødvendige.

Profilen for de samlede betalingsbevillinger viser et højdepunkt i 2008, efterfulgt af et fald i 2009. Højdepunktet i 2008 skyldtes hovedsagelig den planlagte koncentration af betalingerne, som opstod på grund af overlapningen mellem den afsluttende fase af programmeringsperioden 2000-2006 og opstartsfasen for perioden 2007-2013 for strukturforanstaltningerne. Betalingerne forventedes at falde betydeligt i 2009 på grund af udfasningen af godtgørelserne under programmerne for 2000-2006, som mere end opvejer stigningen i godtgørelserne i forbindelse med indfasningen af programmerne for 2007-2013.

Ifølge den nuværende vurdering af behovene for betalingsbevillinger er det ikke nødvendigt at justere det eksisterende loft for betalinger for 2009. De seneste skøn for strukturforanstaltningerne, som er blevet foretaget af de regionalpolitiske tjenestegrene, viser, at behovene for betalinger fuldt ud er forenelige med det eksisterende betalingsloft. Kommissionen mener derfor ikke, at det på nuværende tidspunkt er nødvendigt at fremlægge et forslag om justering af loftet for betalingsbevillingerne for 2009. Den vil selvfølgelig fortsat følge nøje med i, hvordan situationen udvikler sig.

Kommissionen vil i det foreløbige budgetforslag for 2009 finjustere sine skøn over betalingerne for strukturforanstaltningerne og for alle de andre udgiftsområder i overensstemmelse med de faktiske behov, principperne om budgetdisciplin og behovet for at opretholde en passende margen til uforudsete begivenheder.

Tabel 1: Gennemførelsen af strukturfondene i 2007 – Overførsel af uudnyttede bevillinger

[pic]

[pic]

3. TEKNISK JUSTERING AF DEN FINANSIELLE RAMME FOR 2009 PÅ GRUNDLAG AF UDVIKLINGEN I BNI (PUNKT 16)

Tabel 2 viser den finansielle ramme for EU-27 under hensyntagen til budgetgennemførelsen og justeret for 2009 (dvs. i løbende priser og udtrykt som en procentdel af BNI ved brug af de senest foreliggende økonomiske prognoser).

3.1. Samlet tal for BNI

Ifølge de senest foreliggende prognoser udgør BNI for 2009 13 129 mia. EUR i løbende priser for EU-27 (og 12 547 mia. EUR for 2008 og 11 975 mia. EUR for 2007).

For de efterfølgende år (2010-2013) er BNI for EU-27 beregnet på grundlag af Kommissionens interne fremskrivninger af den årlige gennemsnitlige vækstrate i faste priser. Disse fremskrivninger er vejledende og vil blive opdateret hvert år på grundlag af de senest foreliggende økonomiske prognoser.

3.2. Hovedresultaterne af den tekniske justering af den finansielle ramme for 2009

Det samlede loft for forpligtelsesbevillingerne for 2009 under hensyntagen til budgetgennemførelsen udgør 136 211 mio. EUR, hvilket svarer til 1,04 % af BNI.

Det tilsvarende samlede loft for betalingsbevillingerne er på 123 858 mio. EUR, dvs. 0,94 % af BNI. Hvis de seneste økonomiske prognoser lægges til grund, kommer margenen under loftet på 1,24 % for egne indtægter til at udgøre 38 941 mio. EUR (dvs. 0,30 % af BNI for EU-27).

3.3. Andre elementer i tilknytning til den tekniske justering

Udgiftsområde 5 (Administration)

Hvad angår udgiftsområde 5, fremgår det af en fodnote til den finansielle ramme, at de tal for pensionsudgifter, der medtages under loftet for dette udgiftsområde, skal beregnes netto, dvs. efter fradrag af personalets indbetalinger til pensionsordningen, inden for en grænse på 500 mio. EUR (i faste 2004-priser) for perioden 2007-2013. Dette bør fortolkes på den måde, at der er en dobbelt grænse for de beløb, der trækkes fra pensionsudgifterne i forbindelse med anvendelsen af udgiftsområdets loft:

- Dette beløb kan ikke overstige de bidrag, der faktisk er opført som indtægter på budgettet i det enkelte år.

- De samlede kumulerede fradrag for perioden 2007-2013 kan ikke overstige 500 mio. EUR i faste 2004-priser.

Det forhold, at administrative udgifter er løbende udgifter, nødvendiggør, at man vælger den laveste grænse hvert år for at undgå at anvende en margen ved periodens start, som ikke længere ville være fuldt til rådighed senere. For 2009 skal der fradrages 78,0 mio. EUR i løbende priser.

Udgifter uden for den finansielle ramme for 2007-2013

Der findes en række instrumenter uden for de udgiftslofter, der er fastsat i den finansielle ramme for 2007-2013. Disse instrumenter skal give mulighed for at reagere hurtigt på ekstraordinære eller uforudsete begivenheder og sikre en vis fleksibilitet ud over de fastsatte udgiftslofter inden for bestemte grænser:

- Nødhjælpsreserven , som kan mobiliseres op til et maksimumsbeløb på 221,0 mio. EUR pr. år i faste 2004-priser eller 244,0 mio. EUR i 2009 i løbende priser

- EU’s solidaritetsfond , der har et årligt maksimumsbeløb i løbende priser på 1 mia. EUR

- fleksibilitetsinstrumentet med et maksimalt årligt beløb i løbende priser på 200 mio. EUR plus den del af de uudnyttede årlige beløb for årene 2007 og 2008, der kan fremføres til 2009.

Det vil desuden være muligt at trække på Den Europæiske Fond for Tilpasning til Globaliseringen op til et maksimumsbeløb af 500 mio. EUR pr. år i løbende priser ved at anvende den margen, der måtte eksistere under det foregående års samlede loft for forpligtelsesbevillinger, eller ved at anvende de annullerede forpligtelser fra de to foregående år (ekskl. dem, der vedrører udgiftsområde 1b). For 2009 er betingelserne opfyldt for at opføre hensættelsen på 500 mio. EUR på budgettet.

Transaktioner uden for budgettet og egne indtægter

I henhold til punkt 11, fjerde afsnit, i den interinstitutionelle aftale skal oplysninger vedrørende transaktioner, der ikke er medtaget i det almindelige budget og i den forudsete udvikling i de forskellige kategorier af Fællesskabets egne indtægter, anføres i vejledende tabeller og ajourføres årligt i forbindelse med den tekniske justering af den finansielle ramme.

Disse oplysninger, som er ajourført på grundlag af de senest foreliggende prognoser, er anført i tabel 3. Oplysningerne vedrører Den Europæiske Udviklingsfond (EUF) og egne indtægter opdelt efter kategori.

[pic]

[pic]

2008/xxxx

Forslag til

EUROPA-PARLAMENTETS OG RÅDETS AFGØRELSE

om ændring af den interinstitutionelle aftale af 17. maj 2006 om budgetdisciplin og forsvarlig økonomisk forvaltning for så vidt angår justering af den flerårige finansielle ramme

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til den interinstitutionelle aftale mellem Europa-Parlamentet, Rådet og Kommissionen af 17. maj 2006 om budgetdisciplin og forsvarlig økonomisk forvaltning[3], særlig punkt 48,

under henvisning til forslag fra Kommissionen[4], og

ud fra følgende betragtninger:

(1) Som følge af forsinkelser i vedtagelsen af visse operationelle programmer under udgiftsområde 1b og 2 kunne der ikke indgås forpligtelser for 2 034 mio. EUR i løbende priser ud af de bevillinger, som var afsat til strukturfondene, Samhørighedsfonden, udvikling af landdistrikterne og Den Europæiske Fiskerifond, og beløbet kunne ikke overføres til 2008. I henhold til punkt 48 i den interinstitutionelle aftale skal dette beløb overføres til efterfølgende år ved at forhøje de tilsvarende udgiftslofter for forpligtelsesbevillinger.

(2) Bilag I til den interinstitutionelle aftale om budgetdisciplin og forsvarlig økonomisk forvaltning bør derfor ændres i overensstemmelse hermed[5] -

TRUFFET FØLGENDE AFGØRELSE:

Eneste artikel

Bilag I til den interinstitutionelle aftale om budgetdisciplin og forsvarlig økonomisk udvikling erstattes af bilaget til denne afgørelse.

Udfærdiget i Bruxelles, den

På Europa-Parlamentets vegne På Rådets vegne

Formand Formand

FINANSIEL RAMME 2007-2013 I FASTE 2004-PRISER

[pic]

[1] Jf. artikel 21, stk. 5, i Rådets forordning (EF) nr. 1083/2006 af 11. juli 2006.

[2] Beløbene i denne tabel angives i euro, da programmeringen i udgiftsområde 1b, udvikling af landdistrikterne og Den Europæiske Fiskerifond, foregår i euro. Justeringen af det årlige loft i den finansielle ramme foretages imidlertid i millioner euro, hvilket betyder, at der foretages en afrunding.

[3] EUT C 139 af 14.6.2006, s. 1, ændret ved Europa-Parlamentets og Rådets afgørelse 2008/29/EF af 18. december 2007 om ændring af den interinstitutionelle aftale af 17. maj 2006 om budgetdisciplin og forsvarlig økonomisk forvaltning for så vidt angår den flerårige finansielle ramme, EUT L 6 af 10.1.2008, s. 7.

[4] EUT

[5] Til det formål omregnes tallene i løbende priser til 2004-priser.